ธกส.ยึดเบี้ยชีวิตเกษตรกร
ธ.ก.ส.กินรวบประกันชีวิตเกษตรกร เปิดธุรกิจ 2 ปี กวาดลูกค้า 1.5 ล้านราย
10 มี.ค. 2559

ธ.ก.ส.กินรวบประกันชีวิตเกษตรกร เปิดธุรกิจ 2 ปี กวาดลูกค้า 1.5 ล้านราย 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า หลังจากธนาคารเปิดทำธุรกิจเงินฝากสงเคราะห์ชีวิตได้ 2 ปี มีลูกค้าที่เป็นเกษตรกรและครอบครัวทำประกันชีวิตกับธนาคารแล้ว 1.5 ล้านราย เป็นเบี้ยประกัน 3,000 ล้านบาท รวมวงเงินคุ้มครองชีวิต 1.8 แสนล้านบาท และมีการจ่ายค่าสินไหมทดแทนให้ลูกค้าแล้ว 2,069 ราย เป็นเงิน 486 ล้านบาท 
ทั้งนี้ จำนวนลูกค้าและเบี้ยที่ทำประกันชีวิตกับธนาคาร จะไม่ถูกนำไปรวมกับฐานลูกค้าที่ซื้อประกันชีวิตกับบริษัทประกันชีวิตทั่วไป เพราะธุรกิจเงินฝากสงเคราะห์ชีวิตของธนาคารไม่ได้อยู่ภายใต้การกำกับดูแลของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
“การขายประกันชีวิตของ ธ.ก.ส.ไม่ได้เป็นเชิงรุก แต่เน้นเรื่องการสร้างความรู้และความตระหนักในการออมเงิน ซึ่งเป็นไปตามนโยบายของรัฐบาลที่ต้องการให้ ธ.ก.ส.ให้ความรู้ด้านการเงินและการประกันแก่เกษตรกรที่เป็นฐานราก ส่วนการจะซื้อหรือไม่ เกิดจากความสมัครใจ ซึ่งปัจจุบัน ธ.ก.ส.มีฐานลูกค้าเงินกู้ที่เป็นเกษตรกร 6 ล้านราย หากรวมสมาชิกของเกษตรกรด้วยจะมีฐานลูกค้าประมาณ 25 ล้านคน” นายลักษณ์ กล่าว
สำหรับแบบประกันที่ ธ.ก.ส.ขายอยู่ ประกอบด้วย ธ.ก.ส.มอบรัก 1/1 ชำระเบี้ย 1 ปี คุ้มครอง 1 ปี ไม่มีเงินคืนเมื่อครบกำหนด โดยความคุ้มครองชีวิต 1 แสนบาท ชำระเบี้ยเพียง 365 บาท และแบบประกัน ธ.ก.ส.เพิ่มรัก 12/10 ชำระเบี้ย 10 ปี คุ้มครอง 12 ปี เป็นแบบชำระเบี้ยรายเดือน เริ่มตั้งแต่เดือนละ 300 บาท 400 บาท 500 บาท และ 1,000 บาท เมื่อครบ 12 ปี รับเงินคืนเท่ากับที่ออมมาและได้ผลตอบแทนเพิ่มขึ้นเล็กน้อย
อย่างไรก็ตาม ช่วงนี้มีรายการส่งเสริมการขายพิเศษ สำหรับลูกค้าที่ซื้อแบบ ธ.ก.ส.เพิ่มรัก 12/10 กรณีมีชีวิตอยู่ เมื่อครบกำหนดกรมธรรม์รับเงินครบกำหนด 100% ของเงินทุนสงเคราะห์พร้อมเงินสมนาคุณ 8 เท่าของจำนวนเงินที่ส่งฝากรายเดือน กรณีเสียชีวิตเจ็บป่วยรับ 100% ของเงินทุนสงเคราะห์ กรณีเสียชีวิตด้วยอุบัติเหตุรับเพิ่ม 100% ของเงินทุนสงเคราะห์ ซึ่งขณะนี้ให้ความคุ้มครองชดเชยรายได้กรณีเข้านอนรักษาตัวในโรงพยาบาลตามจำนวนเบี้ยที่จ่าย เช่น จ่ายเบี้ยเดือนละ 300 บาท จะได้รับชดเชยรายได้วันละ 300 บาท สูงสุด 30 วัน